Кияүләргә ике паспорт кирәк

	Өйләнү хәзер дә җиңел түгел, киләчәктә тагын да катлаулырак булмагае. Россия Дәүләт Думасы депутатлары кәләш белән кияүне гаилә корыр алдыннан, медицина тикшерүе узарга мәҗбүр итмәкче. Ир-атларга, мәсәлән, нәсел калдыру сәләте барлыгы турында паспорт бирә башламакчылар. Менә сиңа мә! Түрәләрне яшь гаиләләр арасында бала алып кайта алмау­чы­ларның күп булуы борчуга салган.	 Шуңа күрә Сәламәтлек саклау комитеты вәкилләре “Яшь парлар сертификаты”н гамәлгә кертергә тәкъдим иткән. Депутатлар барыннан да бигрәк ир-атларның нәсел дәвам итә алу сәләтен тик­шерергә кирәк дип саный. Шуңа күрә Сә­ламәтлек саклау министрлыгына “Россиядә яшәүче­ләр­нең репродуктив сәламәтле­ген саклау концепциясе” проектын камил­ләш­тереп бетерергә кушканнар. Документта ЗАГСка язылышу турында гариза тапшыручыларга аеруча зур игътибар бире­ләчәк, дип фаразлана. Яшь­ләрнең нәсел калдыру сәләтен туйга кадәр үк тик­шерә башламакчылар. Яңалык барыннан да бигрәк ир-атларга кагыла. Туй узгач, тавыш чыгарлык булмасын! 
	Эльвира ВӘЛИЕВА	
Ватаным Татарстан

	№ --- | 22.05.2016	


